Platinumwerkers keer terug werk toeAmcu-lede betoog in Pretoria op 6 Maart 2014 Foto: Montsho/SAPA Werknemers in die platinumbedryf keer Woensdag terug werk toe nadat ŉ vyf maande lange staking Dinsdag tot ŉ einde gekom het. Die Association of Mineworkers and Construction Union (Amcu) en die platinumvervaardigers Impala Platinum (Implats), Anglo American Platinum (Amplats) en Lonmin het Dinsdag ŉ skikkingsooreenkoms bereik. “Geen platinumwerker sal minder as R8 000 as basiese salaris verdien nie,” het Joseph Mathunjwa, president van Amcu, Dinsdag gesê. “Die terugbetaling sal binne sewe dae plaasvind.” Klik hier om meer te lees oor die bepalings van die ooreenkoms. Hy sê die vakbond sal steeds bly veg vir die R12 500 wat hy glo elke lid moet teen 2017 verdien. “Dit is die hoogste loonverhoging wat bereik is met intreevlakwerknemers wat ŉ verhoging van meer as 18% ontvang,” het hy gesê. “Amcu sal seker maak dat die minimum van R12 500 teen 2017 behaal word.” Mathunjwa sê geen werker sal afgedank word nie en die vakbond sal nie oor enige van die sake staak wat in die drie afsonderlike ooreenkomste met die maatskappye bereik is nie. Alle werkers wat afgedank is, sal weer aangestel word, insluitend 235 noodsaaklike werkers wat in Mei by Lonmin afgedank is. ŉ Taakspan sal aangestel word om alle kwessies aan te spreek wat nie tydens die onderhandelings opgelos is nie. Lede van die vakbond het op 23 Januarie begin staak. -SAPA Lees ook: Amcu-staking verby; loonooreenkoms onderteken